劉行簡見借詩稿以長句歸之
作者：沈與求
朝代：宋

paragraphs: 文章偏忌聲名早，富貴政須門第好。
了知二物不相關，風月膏粱兼者少。
劉郎天韻真不凡，飛騰宜在蓬萊島。
年來窮愁已到骨，只有珠璣落殘稿。
紛紛餘子何能追，定向詩壇分六纛。
造物小兒亦薄相，浪付繁華給揮掃。
卻令徑坐詩人窮，只與清冷消熱惱。
向來狗監非同邑，渇盡文園尚傭保。
九原千古忽可作，如君自是不枯槁。
茅齋夜誦誰得聞，咄咄空能訴穹昊。
請君更作昇天行，勿使貧胡彊知寶。